Vere cû amebî musayene ke hepsîyê ke Zîndanê Cinîyan yê Padaye yê Tîpa Myî yê Bayburtî de manenî ser o îşkenceyê fîzîkî, psîkolojîk û çîyê xirabînî yenî kerdene. Hepsîya bi nameyê Gamze Yîgîtele ke ewja de manena, xo resnaya waya xo û teber ra destek waşto. Waya Yîgîtele Rozerîn Yîgîtele dîyar kerde ke waya aye vato ‘Gelo şima pawe yê ke tîya ra cenazeyî bivejyî?’
Yîgîtele va ‘waya mi ma reyde têkilî ronaye û qala kerdişanê zîndanî kerde’ û vatişê waya xo arde ziwan: “Şewe bîlasebeb gardîyanî erzenî koguşan ser, ma ser o şîddet bikar anî û nengan ma çînenî. Hertim cezayê hucre û sewbîna dîyeno hepsîyan. Kitabê hepsîyan hetê gardîyan û leşkeran ra çimanê înan ver de yenî dirnayene
GARDÎYAN Û LEŞKERÎ HEPSÎYAN SÛR KENÎ
Yîgîtele daye zanayene ke waya aye wazena wa gamî bêrî eştene û wina domnaye: “Hepsîyî wazenî ke wa raya pêroyî vera na rewşe de bêveng nêmanî. Ganî dezgeyê Komeleya Heqê Merdiman û sewbîna demêko raver bikewî têgêrayîşî mîyan. Reyna hepsîyî wazenî ke wa parlamenterê HDPyî mesele reyde eleqeder bibî. Goreyê vatişê waya mi, roja ke pêvînayîşî yenî kerdene, gardîyanî bi linganê warwayan cîhazê X-Rayî ra derbazbîyayîşî hepsîyan ser o ferz kenî. Salonê pêvînayîşê akerde de gardîyan û leşkerî hewl danî hepsîyan sûr bikerî.”
SEBA HESASÎYETÎ VENGDAYÎŞ
Yîgîtele peynîya qisekerdişê xo de wina va: “Îdareyê zîndanî aktîvîteyê sosyalan zî kêmî kerdî. Hewte de reyêk awa germe yena dayene. Ganî ma keyeyê hepsîyan hîna zaf vengê xo berz bikerî. Çimkî bêvengîya ma moralê înan xira kena. Ganî ma destek bidî hepsîyanê cinîyan yê ke Bayburt de yî. Ganî keye, parlamenter û dezgeyê sey ÎHD bêveng nêmanî.”
